《次陈彦博博士寒斋四咏韵 其四 拥衾清坐》
明代·高逊志

趺坐拥重衾，静听窗间雪。心清文思深，理会尘情绝。

良璞须善藏，素衣还易涅。坐久觉光生，东轩上寒月。

作者简介：名或作巽志。明徐州府萧县人，寓居浙江嘉兴，字士敏。文章典雅。洪武初，征修《元史》，授翰林编修，累迁试吏部侍郎。建文初，任太常少卿，与董伦同主庚辰会试，得士王艮、胡靖等，皆为名臣。燕王朱棣兵入南京，遁迹雁荡山中，病卒。有《啬庵集》。